## Igualtat sol·licita la coordinació i col·laboració d'ajuntaments i entitats socials per a atendre les persones sense llar davant de l'alerta de pluges intenses

*** La Conselleria ha remés als ajuntaments de més de 10.000 habitants i entitats socials una carta amb recomanacions
* El Servei de Teleassistència de la Conselleria recomana a les persones usuàries no eixir al carrer durant aquests dies i extremar les precaucions**

La Vicepresidència Segona i Conselleria de Serveis Socials, Igualtat i Habitatge ha sol·licitat la coordinació i la col·laboració d'ajuntaments i entitats socials per a garantir la seguretat de les persones sense llar davant l'alerta de pluges intenses i persistents previstes per a aquest cap de setmana en tot el territori de la Comunitat Valenciana.

La Direcció General d'Inclusió i Cooperació al Desenvolupament de la Conselleria ha enviat un escrit als ajuntaments de més de 10.000 habitants i a les entitats que treballen el sensellarisme per a establir el treball transversal necessari per a garantir que cap persona que es trobe en una situació vulnerable es quede sense rebre l'atenció necessària durant el període d'emergència establit per als pròxims dies.

L'objectiu, principalment, és garantir a les persones que no accedeixen als recursos estables que hi ha disponibles per a aquest col·lectiu per circumstàncies diverses reben l'atenció integral necessària.

Així mateix, l'escrit enviat per la Conselleria recomana als ajuntaments i a les entitats locals que realitzen un seguiment de tots els avisos i alertes que emeta durant els pròxims dies l'Agència de Seguretat i Emergències de la Generalitat Valenciana.

D'altra banda, i amb l'objectiu d'evitar en la mesura que siga possible les conseqüències de les fortes pluges previstes, s'ha recomanat a les persones majors i persones en situació de dependència usuàries del Servei de Teleassistència de la Conselleria no eixir al carrer durant aquests dies si no és necessari i extremar les precaucions.

Fecha: 01/09/2023